কৃষ্ণনগর মহিলা কলেজের পরিচালন সমিতি ভেঙে দেওয়া হল। পাশাপাশি, কলেজে প্রশাসক বসানোর নির্দেশ দিলেন শিক্ষামন্ত্রী পার্থ চট্টোপাধ্যায়।
সম্প্রতি এই কলেজের অধ্যক্ষ মানবী বন্দ্যোপাধ্যায় অভিযোগ করেছিলেন যে, কাজ করতে গিয়ে তিনি অসহযোগিতার মুখোমুখি হচ্ছেন। কলেজে পঠনপাঠনও ঠিকমতো হয় না। ছাত্রীরা নিয়মিত কলেজে আসেন না। মানবীর অভিযোগ সম্পর্কে জানতে পেরে বুধবার বিকাশ ভবনে শিক্ষামন্ত্রী তাঁকে ডেকে পাঠান। মানবীর সব বক্তব্য শোনার পর তিনি কলেজের পরিচালন সমিতি ভেঙে দেওয়ার নির্দেশ দেন। আপাতত একজন প্রশাসক কলেজ পরিচালনার কাজের তদারকি করবেন।
প্রসঙ্গত, রূপান্তরিত নারী হিসাবে মানবী দেশের কোনও কলেজের প্রথম অধ্যক্ষ। গত মঙ্গলবার শিক্ষামন্ত্রী জানিয়েছিলেন, মানবী যাতে মসৃণভাবে কলেজ পরিচালনা করতে পারেন সে বিষয়ে সবরকম সহযোগিতা করা হবে। 
মানবীর অভিযোগ ছিল, আট মাস আগে অধ্যক্ষ হিসাবে কৃষ্ণনগর মহিলা কলেজে যোগ দেওয়ার পর থেকে তিনি অসহযোগিতার কারণে কলেজ ভালভাবে চালাতে পারেননি। শিক্ষক, শিক্ষাকর্মী, ছাত্রী— প্রায় কারও কাছ থেকে পাননি কোনও সহযোগিতা। যদিও অধ্যক্ষ হিসাবে ওই কলেজকে নিজেই বেছে নিয়েছিলেন তিনি। আগে অধ্যাপনা করতেন ঝাড়গ্রাম মানিকপাড়া বিবেকানন্দ শতবার্ষিকী কলেজে। কৃষ্ণনগর মহিলা কলেজে অধ্যক্ষ হিসাবে এসে তাঁর স্বপ্নভঙ্গ হয়েছে বলেই জানিয়েছিলেন মানবী। 
কেন স্বপ্নভঙ্গ? কারণ, কলেজে অধ্যাপক আছেন, কিন্তু ছাত্রী নেই। ছাত্রীরা ভর্তি হয়ে শুধু কলেজ রেজিস্টারে নামই তুলেছেন, কিন্তু ক্লাসে তাঁরা নিয়মিত আসেন না। প্রয়োজনীয় শিক্ষাকর্মী নেই। কলেজ লাইব্রেরিতে বই আছে, কিন্তু পড়ার কেউ নেই।
এদিন শিক্ষামন্ত্রীর সঙ্গে দেখা করার পরে অবশ্য মানবী খুশি। তিনি বলেন, ‘‘শিক্ষামন্ত্রী যে গুরুত্ব দিয়ে বিষয়টি শুনেছেন এবং ব্যবস্থা নিয়েছেন তাতে আমি খুশি। তবে কলেজে ফিরে যদি কাজ করে সফল হই তাহলেই সবচেয়ে ভাল লাগবে।’’
প্রসঙ্গত, ওই কলেজের পরিচালন সমিতির সভাপতি হলেন কারিগরি শিক্ষামন্ত্রী উজ্জ্বল বিশ্বাস। আর পদাধিকার বলে অধ্যক্ষ সমিতির সচিব। পরিচালন সমিতি ভেঙে দেওয়ায় উজ্জ্বলও সন্তুষ্ট। এদিন তিনি বলেন, ‘‘ভালই হয়েছে। পরিচালন সমিতির সদস্যেরা আমার কথাও শুনতেন না। অধ্যক্ষের কথাও শুনতেন না।’’